b'\n_START_ARTICLE_\nAapo Laur\xc3\xa9n\n_START_PARAGRAPH_\nAugust (Aapo) Laur\xc3\xa9n (2. maaliskuuta 1897 Berg\xc3\xb6 \xe2\x80\x93 29. tammikuuta 1953 Turku) oli suomalainen vaatetusteollisuudessa toiminut kauppaneuvos ja kirjailija, joka k\xc3\xa4ytti my\xc3\xb6s nimimerkki\xc3\xa4 P. Laurila._NEWLINE_Laur\xc3\xa9nin vanhemmat olivat merikapteeni Viktor Walfrid Laur\xc3\xa9n ja Aurora Karolina Gr\xc3\xb6nvall. H\xc3\xa4n k\xc3\xa4vi viisi luokkaa Raahen yhteiskoulua ja suoritti 1915 Raahen Porvari- ja Kauppakoulun. Laur\xc3\xa9n l\xc3\xa4hti sitten merille ja h\xc3\xa4n ehti osallistua Kanadan armeijan riveiss\xc3\xa4 ensimm\xc3\xa4isen maailmansodan taisteluihin l\xc3\xa4nsirintamalla. Suomeen palattuaan Lauren oli Tampereen Puuvillateollisuus Oy:n palveluksessa 1920-1927 ja h\xc3\xa4n toimi viimeiset kaksi vuotta yhti\xc3\xb6n osto- ja kirjanpito-osaston p\xc3\xa4\xc3\xa4llikk\xc3\xb6n\xc3\xa4. T\xc3\xa4m\xc3\xa4n j\xc3\xa4lkeen Laur\xc3\xa9n oli viel\xc3\xa4 Vaasan Puuvilla Oy:n apulaisjohtajana 1927\xe2\x80\x931928 kunnes h\xc3\xa4nest\xc3\xa4 tuli turkulaisen Kestil\xc3\xa4n Pukimon toimitusjohtaja vuonna 1928._NEWLINE_Laur\xc3\xa9n hoiti toimitusjohtajan teht\xc3\xa4v\xc3\xa4\xc3\xa4 vuoteen 1945 saakka ja h\xc3\xa4nen aikanaan Kestil\xc3\xa4n Pukimo Oy:st\xc3\xa4 tuli Suomen johtava pukutehdas. Laur\xc3\xa9n perusti my\xc3\xb6s 1928 naisille trikooalusvaatteita valmistaneen Kudos Oy Silon josta tuli 1930-luvulla alallaan Suomen toiseksi suurin yritys. Kirjailija Olavi Paavolainen toimi 1930-luvulla Silon mainosp\xc3\xa4\xc3\xa4llikk\xc3\xb6n\xc3\xa4 ja h\xc3\xa4n keksi muun muassa mainoslauseen Silo luo suloa. Lauren perusti 1937 mainostoimisto Ponsi Oy:n hoitamaan sek\xc3\xa4 Kestil\xc3\xa4n Pukimo Oy:n ett\xc3\xa4 Silon markkinointia. Silon uusi tehdas valmistui Kupittaan rautatieaseman l\xc3\xa4helle 1942. Laur\xc3\xa9n perusti my\xc3\xb6s Lima Oy:n 1931, Kodinrakentajat Oy:n 1940 ja Kustannus Oy Auran 1942. Lauren omisti lis\xc3\xa4ksi Maskussa Taipaleen tilan ja Maskun Saha Oy:n sahan._NEWLINE_Laur\xc3\xa9n oli Vaatetusteollisuuden Yhdistyksen puheenjohtajana ja h\xc3\xa4n kuului Trikoo- ja Sukkateollisuuden Yhdistyksen johtokuntaan. H\xc3\xa4n sai 1948 kauppaneuvoksen arvon. Laur\xc3\xa9n vaikutti ratkaisevasti Turun kauppakorkeakoulun perustamiseen 1950._NEWLINE_Laur\xc3\xa9n julkaisi 1944 pamfletin Suomen tie\xc2\xa0: kansallista itsetutkistelua, jossa h\xc3\xa4n kannatti l\xc3\xa4heisemp\xc3\xa4\xc3\xa4 yhteisty\xc3\xb6t\xc3\xa4 muiden Pohjoismaiden ja anglosaksisten suurvaltojen kanssa sek\xc3\xa4 tuomitsi fasismin ja kansallissosialismin \xe2\x80\x9dpohjoismaiselle maailmankatsomukselle t\xc3\xa4ysin vieraina\xe2\x80\x9d.'